钦定古今图书集成/理学汇编/经籍典/第065卷 > 《太极传》一卷
## 钦定古今图书集成/理学汇编/经籍典/第065卷 > 《太极传》一卷

### 按经自序天下之理一隐一显而已矣故其间有开阖之几总萃之体变动之用布散之迹焉其始也皆自夫隐而出也其终也皆自夫显而返也于是天下

之理，无滞无弊，道之大用全体，旁行而不流，确乎其
不可拔而不易。而《易》行乎其间，妙万物而为神，翕然
而藏，天地万物无不隐，辟焉而生，天地万物无不显。
一翕一辟，一生一藏，一隐一显，所以为道，所以为易，
所以为神。天地万物至今而不穷，至今而冥冥也，至
今而昭昭也。是以圣人作《易》，推其隐者而为赜为密，
“为幽为深，为几为微，穷原筑底而无上，反而为显，于
是为太极。”推其显者，而为图为画，为卦、为爻，为象、为
数、为辞为说，亦穷原筑底而无上，复反而为隐，而止
于太极。故《易》之为书，本末一隐显，太极则其开阖之
几也，总萃之体也，变动之用也，布散之迹也。故道《易》
神之蕴奥，皆具于太极，而伏羲发之。伏羲之图，文王
之卦，周公之爻，孔子之象，皆自太极推出，而孔子独
为言之。故《易》有太极而太极，《易》之本也。学《易》者必先
求其本，本得而《易》道可求矣。“摄网者必提其纲，衣裘
者必挈其领，入室者必由其户也。”由孔子而来，言《易》
者众矣。开卷而便及乾坤，直造羲、文，莫不恍惚茫漠，
以为高深幽远，至简至易者，而以为至烦至难。夫《易》
成于四圣人之手，莫不先后相因。伏羲演《河图》，文王
演伏羲，周公演文王，孔子演三圣。后世之言《易》也，则
在夫孔子之后矣。故当由孔子之《易》，以求三圣之《易》，
自流徂源，由末及本也。孔子之《易》，其《彖》《象》《文言》《说卦》
《序卦》《杂卦》，皆所以承三圣扩而充之也。其《系辞》上下
采索羲文之前，包举万世之业。其扶示道本，挈举《易》
纽，转斡神机，推出两仪四象，造起天地万物，则在夫
《易》有太极之一言，固当即此以为学也。知孔子之《易》，
则知三圣之《易》矣。尝闻之师，读《易》者当先读《系辞》，其
次《说卦》《序卦》《杂卦》，其次读乾坤二卦。既精且熟，然后
读《屯》《蒙》诸卦，此学《易》之序也。盖意言象数之本皆在
于是矣。故取“太极”一章以为学《易》之标准，类《系辞》《文
言》《说卦》彖象之名义，探诸太极之前而演其隐，征诸
太极之后而演其显，问津洙泗以及河洛，遍参诸儒，
庶几数年之后可以学《易》、观道、《易》神之髣髴不失吾
身之极焉。故取道《易神》等二十三条为一类，合为一
图，以示其序，而各为之说，谓为《易》道蕴极，“演诸太极
之前”者也。其次取“太极”等六条为一类，合为一图，以
示其序，而各为之说，谓为《易》有太极，所以演太极也。
其次取《易》《书》《诗》《春秋》《论语》《大学》《中庸》《孟子名义》，太极、
皇极等凡二十四条为一类，合为一图，以示其序，而各为之说，谓为“人道建极”，合隐显而立极成《易》也。其
次分《易》为四，为伏羲易、文王易、周公易、孔子易，合为
《四圣易图》，以示其序，而各为之说，为之图，演太极之
后所以成《易》者也。其次为孔门言《易》诸儒拟易传注
疏释等类，以为《易》之支流馀裔。见太极为《易》之用。“太
极而无极，神而明之”，存乎其人焉尔矣。凡十类六十
篇，总谓之《太极演》云。

### 元胡炳文周易本义通释十二卷

### 按炳文自序宇宙间皆自然之易易皆自然之天天不能画假伏羲以画天不能言假文王周孔以言然则羲文周孔之画之言皆天也易言于象数而天者

具焉。《易》作于卜筮，而天者寓焉。善乎，子朱子之言曰：
“伏羲《易》自是伏羲《易》，文王、周公《易》自是文王、周公《易》，
孔子易自是孔子《易》。”呜呼，此其所以为羲、文、周、孔之
天也。必欲比而同之，非天矣。《易》解凡几百家，支离文
义者不足道，附会取象者尤失之。盖凡可见者皆谓
之象，其或巧或拙，或密或疏，皆天也。《易》之取象，一是
巧且密焉，非天矣。惟卲子于先天而明其画，程子于
后天而演其辞，朱子《本义》又合卲、程而一之，于是羲、
文、周、孔之《易》，会其天者也。学必有统，道必有传。溯其
传，羲、文、周、孔之《易》，非朱子不能明；要其统，凡诸家讲
《易》，非《本义》不能一。然其统、其传，非人之所能为也，亦
天也。予此书融诸家之格言，释《本义》之要旨。后之学
者。或由是而有得于《本义》。则亦将有得于羲文周孔
之天矣。延祐丙辰。

### 按潘旦序易未易通也夫子著易十翼曰述而不作示谦也匪圣弗作匪贤弗述作者之意述者通焉本义通释宋儒胡云峰所著也通乎圣人之心斯易通

矣。《易》始画于羲，彖于文，爻于周公，翼于夫子，合四圣
而成者也。交易变易，始之终之，造化消息之妙，微矣
哉！降及秦汉，等为术数之书，太元拟《易》而反晦《易》，可
慨也！至宋卲子深明先天之画，周子著《太极图》，程子
得之，著《易传》，演后天之辞。朱子又会而折衷之，著《本
义》以发其蕴，明且通矣。曾不再传，纷然哗然，人窃一
勺以自见，茫无所归，道复晦塞，云峰深为是惧，著《太
极赋》《二爻反对论》《二体相易论》《二十四气论》。晚乃融
诸家之说，著《本义通释》，申朱子之义，以上探夫羲、文、
周、孔之心。晦者以明，塞者以通。若禹决川距海，濬畎
浍距川，沛然也。注述之功，顾不伟哉！书经兵燹，多至
亡逸。其九世孙珙暨弟玠法祖讲《易》，募遗书得上、下
经而阙十翼，乃复汇蒐诸集中以补之，几为全书。旦
读之，不忍释手，𢌿邓教谕杞校而传之，以诏后之学
《易》者。见云峰氏有功于《易》，而珙、玠又有功于祖也。

### 吴澂易纂言十卷

### 按澂自序周易上下经二篇文王周公作彖象系辞上下文言说卦序卦杂卦传十篇夫子作秦焚书周易以占筮独存汉志易十二篇盖经一传十也自魏

晋诸儒分《彖》《象》《文言》入经，而《易》非古，注疏传诵者苟
且仍循，以逮于今。宋东莱先生吕氏始考之以复其
旧，而朱子因之。第其文字阙衍谬误，未尽正也。故今
重加修订，视旧本颇为精善。惟于大义不能有所损
益，而于“羽翼遗经”亦不为无小补云。

### 按观生跋先生著是书几四十年其间槁成改易者凡数四壬戌秋书成然未尝以示人明年春观生固请锓诸梓以示学者先生慨然许之犹虑传写之或

差，乃命抄写而自督视，因正其未安，明其句读，而益
加详密。写未及半，适特旨遣使召入翰林，度不可辞，
不数日上道，观生随侍至郡城，集同志分帙毕写。将
及九江，点校才竟。若卦图象例，陆续刊行。因书之成，
遂志年月于右：尝闻诸先生曰：吾于《易》书，用功至久，
下语尤精，其象例皆自得于心，亦庶乎文王、周公《系
辞之意。又曰。吾于〈书〉》有功于世。视《易》为犹小。吾于《易》
有功于世为甚大。则读是书者。其可不知先生用意
深切。而泛视之哉。至治癸亥五月。

### 按焦竑序易者象也昔圣人赜天下之故穷造化之隐而其妙有难以言示者于是拟诸形容若身与物皆取而寓之于象象立而易斯见矣盖不求之显则

幽不阐，不取之近则远不明，故六十四卦三百八十
四爻皆象也。触类可为其象，合义可为其变，而辞与
占皆举之矣。郑康成《易传》九卷，一主于象，王氏之说
盛行，而郑学始绌。至颜延之为祭酒，一以辅嗣为师，
非是族也。不置学官，而目击道存之旨日微。陆澄有
言：“《易》自商瞿之后，虽有异家，一以象数为宗，不此之”
求，而欲以明《易》，是负苓者之妄人也。洛诵之流，沿而
不返。近世复有理数并言者，是索理于象外，而不知
其非二物也。吴氏幼清，洞契于斯，作《纂言》一编，总若
千万言，而一决之象，超然卓诣，绝不为两可之词。稽
疑抉奥，契于吾心者，抑何多也！学者执是以求之，则
以见羲文之心；见羲文之心，则能见“天地之心矣。羲
文之心即天地之心，而天地之心则吾心也，见吾心
则见《易》矣。噫非极深研几者，其孰能知之？”幼清尝曰“吾于《易》书用功久而下语精，其象例皆自得于心。”又
曰：“吾于《书》有功于世，视《易》为犹小。吾于《易》有功于世
为甚太。学《易》者弗刳心，于是如舍筌而求鱼，不可得
也。”余藏是本数十年，考功大夫陈龙光、苏进、张斗枢
三君，以通经学古为心，梓之以传。而友复属友人黄
应登氏校雠至再，其于是役勤矣，因并著之。万历甲
寅春日。

### 何中易类象二卷

### 按中自序知非堂槁临川何中能言知读书咸淳壬申甫髫随父任广东曲江乙亥出岭至元丙子侨居宁都者三年己卯始从师问学师宋进士张叔方朱

光甫罗士鼎，至大戊申如析津，皇庆癸丑适东瓯。所
著《易类象》二卷，“《书传补遗》十卷，《通鉴纲目测海》三卷，
《通书问》一卷，《叶韵补疑》一卷，《六书纲领》一卷，《补六书
故》三十一卷，《蓟丘述游录》一卷，《搘颐录》一卷，《知非堂
槁》十七卷，《知非外槁》十六卷。”

### 按程钜夫后序圣人俯仰远近取象以画易盖不可穷也象爻之辞说卦之赞因其所有言之耳而后之注易者曾莫之问及者往往穿凿傅会不出乎自然

此朱子所病也。故曰：“爻辞象数，或肆或拘。”何君太虚
以《彖爻》所取象，类而析之，得之者固多矣。昔余在集
贤，见台州一老儒，日以钱布卦，观其象，得之者多亲
切。吾友吴幼清亦言曾于古祠香炉中取炭烬，画卦
于案观之，此〈阙〉既通又灭之，画他卦，豁然有悟。呜呼，
安得三君日相聚，共竟斯事哉。

### 陈栎东阜老人百一易略一卷

### 按栎自序六经莫先于易亦莫难于易而遽欲通易之旨尤戛戛乎其难哉孔子教人之常言惟诗也书也礼也于易未始一言及之其自言则曰加我数年

“五十以学《易》，可以无大过。”《易》之难学可见矣。今欲使
初学略知蹊径，姑述百分之一焉。

### 按揭傒斯序圣人之学至新安朱子广大悉备朱子既殁天下学士群起著书一得一失各立门户争奇取异附会缴绕使朱子之说翳然以昏然朱子殁五

十有三年，而陈先生栎生于新安，其学大抵以朱子
为归，惧诸家之说乱朱子本真，乃著《四书发明》、“《书传
纂疏》《礼记集义》等书，馀数十万言。其畔朱子者，刊而
去之；其微辞隐义，引而伸之；其所未备，补而益之。”于
是朱子之学，焕然以明。方是时，惟江西吴先生澂以
经学自任，善著书，独称陈先生有功朱子。然吴先生
多居通都大邑，又数登用于朝，天下学者四面而归
之，故其学远而彰，尊而明。陈先生居万山间，与木石
为伍，不出门户，动数十年。故其学必待其书之行，天
下乃能知之。及其行也，亦莫之御，可谓豪杰之士矣。
先生字寿翁，其所居堂曰“芝宇之堂”，其自称曰“东阜
老人。”延祐宾兴，既与贡，当赴春官，称病固辞。年八十
三卒。

### 黄超然周易通义二十卷

### 按超然自序易有太极是生阴阳阴阳交易而成对待易之体也所谓先天也阴阳变易而有流行易之用也所谓后天也体中有用用中有体万化之原万

古之会，万象之蕴，万物之情，万用之经，万物之时，尽
在是矣。《大传》曰：“《易》之兴也，其于中古乎？”言其兴则昔
之废可知也。《春秋传》韩宣子聘鲁，始见《易》《象》。《易》《象》，周
公所作，《象》辞独见于鲁，则其晦又可知也。先天当天
地开辟之运，中暗得《后天》，后天当再开辟之运，又中
暗得《十翼》。孔安国谓赞《易》道以黜《八索》，虽其详不可
“考，意盖可推矣。《彖传》《象传》《文言》《序卦》《杂卦》，所以翼文
王也。《系辞》《说卦》兼牺文而并翼也。”世皆以后天赖十
翼而明为夫子之功，不知先天由十翼而传微夫子，
后世殆不知有伏羲之《易》也。子之功所以大也，所以
关天地盛衰之运也。此道若废若兴，若晦若明，更千
有馀载，然后有《太极图说》，有卲子《皇极经世书》，发挥
先天之蕴，尤为暴白，其于天地盛衰之运，亦非偶然
出者。於戏！至矣！超然少而读《易》不得其门，后乃求之
周子、卲子之书，又取朱子《本义》读之。始粗窥蹊隧，尚
恨《本义》朱子尝欲再修而未及，于是悉其疲苶，参会
互考，始则采之先儒以尽其情，中则反之蔀暗以竭
其陋，终则本之经意以敛其归，因而成袠，目曰《通义》。
“通义”者，盖将即夫子通之文王之义，以上溯伏羲之
义也。嗟夫！观吾之名书，则知吾释经之意矣。昔者圣
人之作《易》也，非但以包罗理气，剖析象数而已；一画
一辞，乃理气象数凝结而成文者也。此所以辟天地
之运也。伏羲画之，文王系之，夫子翼之，同为出于理
气象数之自然；亦犹之自本而干，自干而支，不但太
极自生出之后序为然，三圣之序犹是也。此《通义》之
所以作也。